El cicle Marquesa Concerts es posiciona com un nou atractiu turístic de Gandia
06 març 2024

## El cicle Marquesa Concerts es posiciona com un nou atractiu turístic de Gandia06 març 2024Última actualització: 06 març 2024

![](../gestion/img/cd9801d1433f66c7375b63c32c5e197af5cb79726393306da7acdef81f0cdb5d.jpg)  
  

La **regidora delegada de Cultura, Balbina Sendra** i el **director de la Casa de la Marquesa, Eudald González**, han presentat hui el cicle **Marquesa Concerts 2024**. Un cicle musical que a la seua **XXIII edició** aposta per presentar-se i posar-se en valor com un atractiu turístic més dels que ofereix Gandia.  
  
Les actuacions tindran lloc **entre el 18 de maig i el 15 de juny** i seran al **jardí de la Casa de la Cultura**, que compta amb un aforament de prop de 600 espectadors. Tots els concerts començaran a les **21.30 hores**.  
  
_"Aquest any, hem avançat la presentació de la iniciativa gairebé un més, perquè volem que siguen cada vegada més els turistes que vinguen a gaudir el cicle i pensem que la gent de fora pot aprofitar els dies de Falles per conéixer la proposta"_, ha destacat l'edil, qui ha afegit que _"sabem que el cicle té un públic molt fidel que és de Gandia, però hem apostat pel binomi cultura-turisme i, encara que ja hi ha molts visitants que gaudeixen del projecte, volem que els que no ho han fet encara tinguen més temps que mai per poder comprar les entrades, que ja estan a la venda"_. _"Centrarem els nostres esforços a difondre el cicle en determinats cercles per augmentar-ne la difusió al públic estranger"_.  
  
Respecte a la programació, el primer dia, **18 de maig**, l'obrirà **'La Maria'**, una xica nascuda a Oliva que, ja fa tres anys, va irrompre a l'escena de la música valenciana amb la seua innovadora barreja de cant tradicional i sons electrònics.  
  
_"Sempre dediquem un espai de la programació a algun grup o artista emergent de la Comunitat Valenciana. Em consta que la proposta d'aquest any té moltes possibilitats d'esdevenir una cantant que arribe als grans festivals"_, ha comentat González.  
  
El **25 de maig** actuarà Guillem Gisbert, antic vocalista de la banda de pop catalana 'Manel', que es va separar el 2023 després de 15 anys de trajectòria. Per la seua banda, el mes de **juny** arrencarà amb **'Los enemigos'**, un grup de rock en castellà que va néixer el 1985 i compta amb un repertori de temes molt coneguts al panorama espanyol.  
  
El **8 de juny** serà el torn de **'Triana'** que, quan va sorgir el 1974, va suposar tota una revolució i el naixement d'un estil de música anomenat rock andalús, que barreja aquest gènere amb el flamenc. Tot i que amb una nova formació, la banda torna a l'arena amb una gira titulada 'La llama sigue viva'.  
  
Finalment, **'Barón Rojo'**, una de les bandes pioneres del _heavy metall_ en castellà, serà l'encarregada de posar el punt final al cicle amb la seua gira final 'El último vuelo'.  
  
Pel que fa al preu, **les entrades de cada concert, excepte el de 'La Maria', que serà gratuït, costen 12 euros, 10 euros si s'adquireixen amb el Carnet Jove, de pensionista o la Targeta Daurada**.  
  
Aquestes es poden comprar a la pàgina **[www.instanticket.es](http://www.instanticket.es)**, o en la **taquilla de la Casa de la Cultura de dilluns a dissabte d'11 a 14 hores, de 18 a 20 hores, o 30 minuts abans dels concerts**.  
  
A més a més, es podrà adquirir un **abonament per assistir a totes les actuacions per 36 euros, 30 euros amb els carnets esmentats anteriorment**. Aquests només es podran comprar de manera física.

[Twittear](https://twitter.com/share)